Kan dié Crusaders-XV-tal geklop word?Richie McCaw het 148 toetse vir die All Blacks gespeel. Foto: Facebook. Die Crusaders is vanjaar weer – soos telkemale in die verlede – die voorste span in die Superrugby-reeks. Die Sharks het weliswaar verlede week gelyk teen Sam Whitelock se troepe in Christchurch gespeel, terwyl die Waratahs hulle óók getroef het, maar met 42 ligapunte het hulle so te sê reeds een hand op die silwerware. Die webblad allblacks.com het pas die beste Crusaders-span ooit gekies. En selfs internasionale spanne sal swoeg om dié vyftiental te klop. Waarskynlik die beste losskakel van alle tye – Daniel Carter. Foto: Facebook. Met Wêreldbeker- en Superreeks-wenners in hul geledere, sterk leiers én spelbrekers, sal enige span (waarskynlik in die geskiedenis van die spel) sukkel om by hulle kers vas te hou. Name soos Daniel Carter, Richie McCaw, Kieron Read, Israel Dagg en Leon MacDonald trek onmiddellik die aandag, om dan nie eens van Codie Taylor en Justin Marshall te praat nie. Die vyftiental het altesaam 1 074 All Blacks-toetse agter hul naam. Die span: Leon MacDonald (heelagter – 56 toetse) Israel Dagg (regtervleuel – 66 toetse) Ryan Crotty (buitesenter – 44 toetse) Aaron Mauger (binnesenter – 46 toetse) Caleb Ralph (linkervleuel – 14 toetse) Daniel Carter (losskakel – 112 toetse) Justin Marshall (skrumskakel – 81 toetse) Kieron Read (agtsteman – 119 toetse) Richie McCaw (flank – 148 toetse) Reuben Thorne (flank – 50 toetse) Samuel Whitelock (slot – 108 toetse) Todd Blackadder (slot – 12 toetse) Owen Franks (stut – 106 toetse) Codie Taylor (haker – 41 toetse) Wyatt Crockett (stut – 71 toetse)